
Utbredelse: Stort sett over hele fylket. 

Kjennetegn: Brungrønn på ryggen, mer grønn på sidene og buken er kremfarget. Ryggfinnene er mørke, og de vertikale mørke stripene på sidene kjennetegner abboren. Buk- og gattfinnene har gjerne en dyp, oransje farge. Den har to ryggfinner der den første har 13-15 stråler som stikker!

Størrelse: Abboren kan i mange tilfeller danne såkalte «tusenbrødrebestander»; mange og småvokste individer under 100 gram. En storabbor veier over en kilo, mens en drømmeabbor er en fisk over to kilo. Per 2014 er norgesrekorden på 3,17 kilo.

Levevis: Stille vann, sakteflytende elv og brakkvann er dens primære bolig. Abboren er stimfisk når den er ung, men eldre og helst større fisk kan opptre i mindre grupper eller på egenhånd. 

Ernæring: Yngre fisk spiser vanninsekter / larver. Eldre fisk spiser dessuten annen, gjerne litt småvokst fisk. Egne artsfrender er intet unntak. Abboren er en rovfisk.

Formering: På våren, gjerne i mai, gyter abboren på grunt vann. Eggene legges i strenger rundt planter og røtter. 

Sportsfiske: Abbor er en meget god matfisk. Den er også en takknemlig art å fiske etter. Mindre fisk hiver seg over mark, jigger, pimpler og mormyshka. Siden større abbor er rovfisk er det imidlertid agnfisk eller kunstagn som gjelder. Stor abbor kan være en flott utfordring, og den kjennes ofte igjen på den karakteristiske hoderistingen når den er kroket.

